काठमाडौं । कञ्चनपुरकी १३ वर्षीया निर्मला पन्त हत्या प्रकरणबारे गृहमन्त्री रामबहादुर थापा पुनः बोलेका छन् । गृहमन्त्री थापाले बलात्कारपछि हत्या गर्ने अपराधीलाई छिट्टै कानूनको कठघरामा आउने दावी गरेका छन् ।
गृहमन्त्री थापाले रिपोर्टस क्लवको देउसीभैलो कार्यक्रमपछि बोल्दै बलात्कार घटनाका अपराधिहरु कानुनी कठघरामा परिरहेको भन्दै निर्मला पन्तका हत्यारा पनि छिट्टै कठघरामा आउने बताए ।
उनले भने- ‘तपाई अहिले जेलमा गएर हेर्नुभयो भने त्यहाँ बलात्कारीहरुको संख्या ठूलो छ । जबरजस्तीकरणी गर्ने, व्यभिचार गर्नेहरुको संख्या ठूलो मात्रामा छ । बलात्कारीहरुलाई कारबाही भैरहेको छ ।’
निर्मला हत्या प्रकरणका अपराधीहरुलाई कानूनको कठघरामा ल्याउने प्रक्रिया जारी रहेको भन्दै थापाले दोषीहरु कानूनको कठघरामा छिट्टै आउँने बताएका छन् ।
देशमा भइरहेको बलात्कार, भ्रष्टाचार, तस्करी, बेथिति र अपराधहरुलाई निर्मुल गर्ने, नियन्त्रण गर्ने अभियानमा आफ्नो गृह प्रशासन लागि रहेको भन्दै गृहमन्त्री थापाले आफु आगामी दिनमा अझै कठोरताका साथ प्रस्तुत हुने चेतावनी समेत दिए ।